
1. CONTEXTUL ECONOMICO-SOCIAL ŞI POLITIC AL DESFĂŞURĂRII ALEGERILOR

1.1. O guvernare instabilă cu rezultate economice remarcabile

În ultimii patru ani, în Olanda, s-au succedat trei guverne, iar această situaţie a avut cauze diverse, mai ales, legate de situaţia imigranţilor, aşa cum a fost cazul părăsirii guvernului de către ministrul Rita Verdonk (VVD). Dincolo de această instabilitate guvernamentală, s-a înregistrat o situaţie economică deosebită: rata şomajului este una din cele mai scăzute din Europa, s-a realizat o creştere economică de 3% din PIB. În aceste condiţii, starea de austeritate, impusă în ultimii ani de guvern a fost ridicată
. Olanda se află, actualmente, pe lista celor 10 economii competitive din lume, listă stabilită de Forumul Economic Mondial de la Geneva. Partidele din opoziţie, inclusiv, au recunoscut performanţele economice deosebite ale guvernului, dar ele au menţionat repartiţia mai puţin echitabilă a acestor rezultate.

Economia olandeză este orientată puternic spre exterior, mai mult de jumătate din Produsul Intern Brut al Olandei fiind generat de  comerţul internaţional (exportul de produse alimentare, chimice, maşini, computere etc.), iar majoritatea firmelor olandeze funcţionând în străinătate (ex. Unilever, Philips, Shell, ING Bank, ABN Amro). Un alt sector important al economiei este cel al serviciilor, mai ales serviciile comerciale, bancare, de asigurări şi telecomunicaţii. În anul 2004, a intrat în vigoare o reglementare referitoare la promovarea cooperării între domeniul cercetării şi în cel al dezvoltării care a încurajat subvenţionarea companiilor şi centrelor de expertiză ce studiază cooperarea eficientă la nivel naţional şi internaţional. În acest context, un rol deosebit îl vor avea exploatarea rezervelor de gaz natural din nord, ca şi companiile de distribuire şi prelucrare a energiei (îndeosebi petrolul brut venit în portul Rotterdam).

Olanda se află printre cei trei principali producători de produse agricole din lume, mai ales în domeniul produselor lactate şi al horticulturii. În agricultură lucrează 3% din populaţia activă a ţării, generând 2,2% din PIB. Productivitatea în agricultură are un nivel ridicat, datorită calităţii învăţământului agricol, al cercetării şi informării eficiente a agricultorilor.

O pondere mare a produselor agricole (80%) sunt exportate în ţările Uniunii Europene, dar Olanda importă numeroase materii prime pentru alte produse alimentare (cafea, ceai, cacao). Marile exploatări agricole beneficiază de o atenţie deosebită şi se diversifică permanent, fiind protejate de stat contra poluării. Pescuitul este deosebit de dezvoltat, Olanda având o flotă modernă, care respectă cota anuală de pescuit stabilită de Uniunea Europeană.

Guvernul olandez, format pe 7 iulie 2006, a raportat o creştere economică puternică, o sănătate financiară remarcabilă şi o rată scăzută a inflaţiei
. În ultimul discurs regal s-a subliniat, de asemenea, faptul că Olanda este şi va trebui să fie o ţară puternică, prosperă şi liberă, capabilă de a-şi asuma o responsabilitate internaţională majoră
. 

S-a reamintit că politica externă a Olandei a urmărit totdeauna garantarea intereselor ţării şi promovarea păcii, a libertăţii, prosperităţii şi ordinii juridice internaţionale. Această politică s-a desfăşurat, în mare parte, în cadrul cooperării multilaterale prin instituţii precum ONU, Uniunea Europeană, NATO etc. Olanda se numără printre ţările fondatoare ale Fondului Monetar Internaţional, ale Băncii Mondiale, ale ONU, NATO şi ale Uniunii Europene, iar sediile unor instituţii importante se află pe teritoriul Olandei (Curtea de la Haga, Curtea Penală Internaţională, OSCE). Olanda acordă ajutor structural unui număr de 36 de ţări în curs de dezvoltare, prin intermediul unor organizaţii  internaţionale sau private.

1.2. Reforma modelului tradiţional de solidaritate socială

Sistemul economic olandez este cunoscut sub numele de “modelul olandez sau al economiei consensului”, întrucât el are la bază dezbaterea şi negocierea între patronate, sindicate şi instituţiile publice, încheiate cu acorduri.

În Olanda, legislaţia socială a fost elaborată încă din anul 1800, începând cu o lege referitoare la munca tinerilor şi a femeilor
. Ulterior, această legislaţie a evoluat, devenind una dintre cele mai complexe şi generoase din lume. Sistemul social olandez s-a bazat totdeauna pe principiul participării cetăţenilor la viaţa socială şi al ajutorării persoanelor care nu se pot întreţine singure. Unul din obiectivele importante a fost integrarea pe piaţa muncii, prin aplicarea unui sistem de subvenţionare şi de formare alternativă. Majoritatea politicilor sociale sunt aplicate şi urmărite la nivelul comunităţilor locale, chiar al cartierelor. În prezent, o provocare deosebită o constituie integrarea minorităţilor etnice ce reprezintă 10% din populaţia ţării (în special din ţările componente ale regatului: Antile, Aruba, Surinam).

Sistemul de asigurări sociale este organizat pe mai multe nivele (ale salariaţilor, asigurări populare, plătite de asigurat sau de companii). În Olanda, nivelul îngrijirii sănătăţii cetăţenilor este deosebit de ridicat, ceea ce a avut drept consecinţă creşterea speranţei de viaţă (la 76 de ani pentru bărbaţi şi 81 de ani pentru femei). Principiile de bază ale acestui sistem sunt asigurarea unor servicii de  calitate accesibile, foarte bine reglementate şi controlate de asociaţiile consumatorilor şi pacienţilor. Fiecare sector are propriile lui mecanisme de control al calităţii. 

Conform raportului guvernului actual, o atenţie deosebită s-a acordat coeziunii societăţii prin elaborarea unor reglementări specifice pentru integrarea imigranţilor (Civic Integration Act)
. La fel de importantă a fost considerată şi creşterea solidarităţii sociale, prin luarea unor noi măsuri cuprinse în noi acte normative (Social Support Act) care se vor aplica din 2007. Primul ministru a subliniat că statul nu va  reprezenta singurul “actor-cheie”, ci vor trebui activaţi cetăţenii, diferitele grupuri sociale, în direcţia solidarizării societăţii. Primul ministru a afirmat că “statul-providenţă” va trebui, aşadar, să fie restructurat, iar cetăţenii vor trebui să ia iniţiative în vederea asigurării bunăstării lor. Încă din timpul şcolii, elevii ar trebui să fie mai determinaţi (precum cei din China sau Coreea), astfel încât să depăşească actuala stare de mediocritate din învăţământul superior.

Primul ministru, Jan Peter Balkenende, a primit recent avizul Consiliului ştiinţific referitor la politica “statului providenţă”, menţionată în politica guvernamentală. Conform acestuia, statul trebuie să fie mai dinamic, implicând reorientarea politicii instituţiilor publice. Statul va trebui să pună accentul pe domeniul îngrijirii şi asigurărilor, mai ales pentru persoanele vârstnice. Raportul a menţionat faptul că îmbunătăţirea îngrijirii medicale şi a nivelului asigurărilor a prelungit perioada activităţii persoanelor în vârstă, ca şi a celor de vârstă medie. Pentru guvern, problema ponderii crescute a persoanelor în vârstă este un lucru pozitiv. Consiliul ştiinţific a recomandat, de asemenea, îmbunătăţirea sistemului de învăţământ şi a structurilor de valorificare a copiilor dotaţi. Raportul a menţionat că noţiunea recentă de “societate a participării” va înlocui treptat problematica tradiţională a “statului providenţă”.

1.3. Un sistem politic multipartidist consensual

În mod tradiţional, sistemul politic olandez este un sistem multipartidist, format din trei partide majore şi numeroase partide mici.

Apelul Creştin-Democrat (CDA) este un  partid de centru-dreapta, creat în anul 1970, prin fuzionarea a trei partide: Partidul Popular Catolic (KVP), Partidul antirevoluţionar (ARP) şi Uniunea Creştină Istorică (CHU), ca reacţie la laicizarea societăţii. Partidul este condus de Jan Peter Balkenende.

Partidul Muncii (PvdA), fondat în 1946, îşi are originea în mişcarea sindicală. Partidul de orientare social-democrată este condus de Wouter Bos.

Partidul Popular pentru Libertate şi Democraţie (VVD) a fost creat în 1948 şi este condus de Mark Rutte. El a fost membru al coaliţiei guvernamentale conduse de Jan Peter Balkenende. Electoratul reprezentat în 2002 de Lista Pim Fortuyn, partid care aproape a dispărut de pe scena politică olandeză, este revendicat de Partidul Popular pentru Libertate şi Democraţie condus de Geert Wilders. Acesta a creat, în septembrie 2004, Partidul pentru Libertate (Pvdv) care a propus oprirea imigraţiei nonoccidentale, interzicerea dublei naţionalităţi, interzicerea construirii moscheelor şi şcolilor musulmane şi obligativitatea semnării, de către imigrant, unui contract de asimilare. Geert Wilders a atras atenţia că criminalitatea în rândul musulmanilor este în creştere şi că intoleranţa, cultura violentă vor marca, în viitor, societatea olandeză.

 Acesta a subliniat că partidul său reprezintă un fenomen în sine, dar, aşa cum completează analiştii, acesta poate deveni un rău social generalizat, mai multe formaţiuni politice având aceeaşi percepţie negativă asupra imigraţiei.

Partidul Socialist (SP) este un partid de extremă-stânga, condus de Jan Marijnissen.

Lista lui Pim Fortuyn (LPF) este formaţiunea de extremă-dreapta, creată în 2002, de sociologul Pim Fortuyn, asasinat pe 6 mai 2002. Actualmente este condus de Olag Stüger.

Stânga Verde (GL) partid ecologist, situat la stânga eşichierului politic.

Partidul Democraţilor 66 (D66) regrupează liberalii reformatori de centru-stânga. A fost membru al coaliţiei guvernamentale până în iunie 2005.

Uniunea Creştină (CU) formaţiune politică creată prin fuziunea, în ianuarie 2000, a Federaţiei Politice Reformate (RPF) şi a Alianţei Politice Reformate (GPV). Este condusă de André Rouvert.

Partidul Politic Reformat (SGP) reprezintă, împreună cu Uniunea Creştină, electoratul protestant.

Tradiţia politică a Olandei s-a bazat pe dezbaterea şi căutarea consensului politic şi, de aceea, asasinarea lui Pim Fortuyn pe 6 mai 2002, a şocat electoratul şi clasa politică olandeză. Din acel moment, scena politică a cunoscut momente de instabilitate politică, neobişnuite pentru acest Regat. Liderul populist Pim Fortuyn denunţase imigraţia pe care o considera excesivă şi periculoasă, luptând contra “islamizării societăţii olandeze”. După doi ani, cineastul olandez, Theo Van Gogh, a fost înjunghiat în plină stradă de un musulman din cauza unui film realizat pe tema violenţei contra femeilor musulmane. În acest context, societatea olandeză a exprimat profunda nemulţumire faţă de aceste manifestări contrare tradiţiilor sale de deschidere, toleranţă şi consens. Ea a fost marcată şi de un număr ridicat de emigrări spre Canada sau Australia ale cetăţenilor olandezi.

Aşa cum au remarcat instituţiile de sondare a opiniei publice, respingerea Constituţiei Europene de către olandezi, din iunie 2005 (61,6% contra 38,4%), a fost un semnal către oamenii politici de a fi precauţi în legătură cu intrarea Turciei în Uniunea Europeană. În acel moment, în Olanda erau 1,6 milioane de imigranţi care reprezentau 10% din populaţie, din care turci (194.000), surinamieni (187.000), marocani (166.000)
. Respingerea olandeză a reprezentat aşadar o repliere a societăţii spre ea însăşi, o societate care s-a simţit ameninţată de ceea ce este în afara ei
.

După respingerea Constituţiei Europene, guvernul nu a mai iniţiat nicio acţiune în vederea redinamizării dezbaterilor pe această temă, fapt criticat de principalele partide de opoziţie (PvdA, D66). În condiţiile în care două treimi din ţările membre din Uniunea Europeană  au aprobat proiectul de Constituţie, Olanda s-a retras pasiv din dezbateri
. Comisarul european, Neelie Kroes, a afirmat public îngrijorarea faţă de absenţa problematicii europene din programele electorale ale partidelor, afirmând că acest dezinteres va duce la scoaterea Olandei din negocierile referitoare la Constituţia europeană.

În luna martie 2006, s-au desfăşurat alegerile municipale pentru cele 419 municipalităţi ale ţării (pentru 15 au fost desfăşurate alegeri în ianuarie, iar pentru 24 municipalităţi, în luna noiembrie 2006). Rezultatele oficiale au confirmat victoria partidului laburist (PvdA-23,4%) şi a celui socialist, în timp ce partidele aflate la guvernare în acea perioadă (CDA, VVD şi D66), au pierdut numeroase locuri în conducerile municipalităţilor. Conform opiniei analiştilor, această înfrângere electorală s-a datorat dezamăgirii electoratului olandez produsă de guvernarea coaliţiei. În urma alegerilor, un rol deosebit a revenit partidelor locale care au obţinut 21,4% din voturi. Campania electorală pentru alegerile municipale a fost dominată de dezbateri în jurul unor teme precum integrarea imigranţilor, sănătatea, şomajul, sărăcia, educaţia şi traficul în oraşe. În câteva luni, guvernul a reuşit să recupereze înfrângerea din alegerile municipale, prin obţinerea unor rezultate economice remarcabile care au convins electoratul olandez.

2. ALEGERILE LEGISLATIVE DIN 22 NOIEMBRIE 2006

2.1. Principalele teme ale campaniei electorale

În alegerile din noiembrie 2006, un rol primordial l-au avut personalităţile liderilor celor două principale partide: Jan Peter Balkenende, pentru creştin-democraţi şi Wouter Bos, pentru social-democraţi. În timpul campaniei electorale, analiştii politici au observat reîntoarcerea scenei politice olandeze la vechiul clivaj stânga/dreapta, prin coalizarea partidelor de centru-dreapta (CDA şi VVD) într-o campanie comună împotriva social-democraţilor (PvdA)
.

Temele electorale ale campaniei au fost dominate de: economia socială, legată, mai ales, de performanţele economice ale guvernului. În 2003, 2004, 2005 au fost mari demonstraţii organizate de uniunile sindicale (FNV) şi de partidele de opoziţie care au criticat faptul că regimul de austeritate şi redresarea economică s-au făcut prin sacrificarea claselor defavorizate (10% din populaţie trăia în sărăcie). În anul 2006, rezultatele economice au început să fie pozitive şi atitudinea populaţiei s-a mai schimbat. principalul partid aflat la guvernare (CDA) a afirmat că reformele trebuie duse până la capăt, mai ales, în domeniul reducerii taxelor şi al birocraţiei.

Opoziţia a atras atenţia asupra problemelor din sănătate, asupra taxelor prea mari plătite de persoanele în vârstă, a celor legate de sărăcie. Partidul social-democrat şi ecologiştii au anunţat intenţia de a consolida sistemul bunăstării generale, în cazul în care vor câştiga alegerile.

 Imigraţia şi integrarea europeană au fost temele ce au dominat campaniile electorale anterioare, ca şi pe cea din 2006. Criticile l-au vizat pe ministrul integrării, Rita Verdonk, care a redus influxul de imigranţi şi cursurile de integrare ale imigranţilor. În ultimul timp, au fost dezbateri aprinse pe tema acordării permisului de şedere pentru imigranţi.

 Tema protecţiei mediului a fost secundară, fiind susţinută, mai ales, de Partidul Verzilor. Activiştii s-au opus politicii privind energia nucleară.

Partidul Muncii (PvdA) a prezentat, la începutul lunii septembrie, programul electoral intitulat “Copiii mai întâi” care prevedea: acordarea gratuităţii pentru supravieţuire copiilor sub 12 ani, trei zile pe săptămână; un concediu parental plătit cu 70% din salariul minim, pentru primele 6 luni de la naşterea copilului şi creşterea cu 10% a salariilor cadrelor didactice din învăţământul primar şi secundar.

Programul Partidului Socialist (SP) s-a intitulat “O Olandă mai bună, cu acelaşi preţ” şi a propus creşterea cu 10% a venitului minim social, transport public gratuit pentru copiii sub 12 ani şi pentru cei cu vârsta de peste 65 de ani, acordarea dreptului comitetului de întreprindere de a controla salariul conducătorilor. Această formaţiune politică şi-a propus să investească 11 milioane de euro în învăţământ, în lupta contra sărăciei şi în sistemul de sănătate.

Stânga verde (GL) a cerut “O Olandă mai verde, mai socială şi mai tolerantă”. În programul său electoral au fost prevăzute creşterea indemnizaţiei de şomaj şi mărirea investiţiilor în învăţământ şi transport public.

Fosta Coaliţie guvernamentală, Apelul Creştin Democrat (CDA), a propus în programul electoral transformarea “statului providenţă” într-o societate a participării. Platforma sa electorală a avut în vedere clasa mijlocie, punând în prim plan responsabilitatea individuală şi autonomia.

Programul Partidului Popular pentru Libertate şi Democraţie (VVD) s-a manifestat ca un partid liberal, propunând scăderea impozitelor pe venit cu 3%, a taxelor pe succesiune, a impozitului imobiliar etc.

Programul electoral al Uniunii Creştine (CO) s-a numit “Durabil împreună” şi a menţionat creşterea alocaţiilor familiale, întărirea poliţiei, limitarea extinderii Uniunii Europene (după aderarea Croaţiei şi Macedoniei).

Partidul EenNL, partidul discipolilor lui Pim Fortuym, Marco Pastors şi Joost Eerdmans, şi-a propus să pună capăt “noii epoci rococo” prin care trece, afirmă ei, Olanda. Partidul a criticat partidele tradiţionale care nu au reuşit să crească participarea cetăţenilor, după “revoluţia” declanşată de Fortuym în 2002. Partidul a propus alegerea primarilor şi a primului ministru prin vot direct. El a susţinut, de asemenea, trecerea la un parlament monocameral. Partidul a menţionat în program susţinerea autorizării drogurilor uşoare, precum şi consolidarea libertăţii de exprimare a opiniei.

Partidul VVD al lui Mark Rutte şi-a propus să atragă electoratul de centru şi să continue colaborarea cu coaliţia guvernamentală (CDA şi PvdA), respingând relaţia cu creştin-democraţii (CU), apreciaţi ca aparţinând partidelor cu orientare politică de stânga.

Democraţii 66, condus de Hans Van Mierlo, a subliniat la Congresul partidului, încheiat înaintea declanşării campaniei electorale, că partidul şi-a pierdut identitatea datorită alăturării sale cu partide care au susţinut războiul din Irak (CDA şi VVD). Electoratul turc din Olanda (400.000) a reprezentat un factor important al alegerilor, orientându-se “strategic” în favoarea Democraţilor 66 şi Partidului social-democrat.

Partidul pentru Libertate, condus de Geert Wilders, a avertizat în parlament asupra pericolului unui “tsunami al islamizării”, atitudine criticată de celelalte partide politice. 

După un debut de campanie destul de liniştit, pentru o ţară care a trecut printr-un an cu foarte multe tensiuni, dezbaterile au început puţin câte puţin să se inflameze. Temele cu privire la imigraţie şi islam, care au dominat viaţa politică de după 2002, au fost evitate de către toţi politicienii, cu excepţia reprezentanţilor extremei drepte. 

Lupta electorală a fost foarte strânsă şi polarizată asupra confruntării între Jan Peter Balkenende şi Wouter Bos.

Primul ministru Jan Peter Balkenende a continuat să conducă campania bazându-se pe rezultatele sale economice şi revendicând paternitatea reformelor. Pe de altă parte, liderul principalei forţe de opoziţie (Partidul Muncii – PvdA), Wouter Bos, a încercat să convingă electoratul că alegerea sa ca şef al guvernului va reprezenta adevărata schimbare. De asemenea, a afirmat că va fi mult mai prezent, decât actualul prim-ministru, şi că ar anula întregul pachet legislativ prevăzut de actualul guvern.

Deşi a declarat la un moment dat că “nu se va închide într-un bloc de stânga”, liderul Partidului Muncii a afirmat că, în cazul în care va fi nevoie să formeze guvernul, se va întoarce la stânga. Distanţa dintre Partidul Popular pentru Libertate şi Partidul Muncii este, după Wouter Bos, mult prea mare ca să poată avea în vedere o coaliţie cu formaţia liberală.

Analiştii politici au considerat că tăcerea liderului opoziţiei privind proiectele sale de coaliţie, ca şi campania sa moderată, au contribuit la întreţinerea unei confuzii în rândul electoratului. S-a apreciat că Wouter Bos a făcut rău excluzând de pe listele electorale ale partidului său candidaţii proveniţi din rândul imigranţilor turci care nu au recunoscut genocidul armean din 1915. Ca efect, această excludere a avut consecinţe negative printre electoratul imigrant, care, în mod tradiţional, susţinea Partidul Muncii.

În cadrul Partidului Popular pentru Libertate şi Democraţie, Mark Rutte a încercat să se departajeze de principalele formaţiuni politice care au acuzat lipsa ambiţiei de a fi lansate marile reforme sociale necesare. Formaţia liberală a trecut, de asemenea, şi prin mari tensiuni interne între două curente, unul liberal şi celălalt mai populist. Primul a fost reprezentat de Mark Rutte, iar cel de-al doilea de către ministrul integrării, Rita Verdonk.

Partidul Democraţilor 66 (D 66) a fost îndepărtat de la coaliţia guvernamentală în iulie 2006. Hans van Mierlo, cofondatorul formaţiunii politice a declarat că, odată cu alăturarea de Apelul Creştin-Democrat şi Partidul Popular pentru Libertate şi Democraţie, au renunţat la propria identitate. În acelaşi timp, liderul partidului a menţionat că “marea problemă a partidului este că acesta a fost asociat mult timp cu ministrul Integrării, Rita Verdonk”.

În timpul campaniei, Uniunea Creştină s-a arătat exasperată de atacurile “dure, deplasate şi nedrepte” care au venit din partea Apelului creştin-democrat. Preşedintele grupului parlamentar Apelul creştin-democrat a declarat: “Un vot pentru Uniunea creştină este un vot pentru Partidul Muncii”.

În replică, Joop Wijn, ministrul de Finanţe, l-a numit pe André Rouvoet “Rouvoet roşul”, iar deputatul Mirjam Sterk a denumit formaţiunea confesională “Stânga Verde creştină”. 

2.2. Rezultatele alegerilor şi semnificaţia lor politică

Alegerile legislative anticipate desfăşurate în Olanda, pe data de 22 noiembrie 2006, au avut drept scop desemnarea celor 150 de membri ai Camerei Stărilor generale, Camera inferioară a Parlamentului. 

Parlamentul olandez este bicameral, format din Senat (Eerste Kamer) cu 75 de membri, aleşi indirect, pe o perioadă de 4 ani, de către membrii celor 12 state-provincii ale regatului şi a doua Cameră (Tweede Kamer), Camera Stărilor Generale, ai cărei 150 de membri sunt aleşi, la 4 ani, prin vot universal direct proporţional integral (mod de scrutin care favorizează existenţa şi reprezentarea unui număr mare de formaţiuni politice). Fiecare formaţiune politică, înainte de a-şi prezenta candidaţii, trebuie să obţină 30 de declaraţii de susţinere, în fiecare din cele 19 circumscripţii ale regatului sau 570 de semnături. În lupta electorală s-au înscris 26 de formaţiuni politice, un record egal cu cel realizat în 1994.

Alegerile, prevăzute iniţial pentru data de 16 mai 2007, s-au desfăşurat mai devreme datorită declanşării crizei guvernului minoritar condus de Jan Peter Balkenende, CDA.

Conform datelor oficiale, partidele politice au obţinut următoarele rezultate electorale:

	 Partide


	 Lider
	Mandate
	Voturi

%

	Apelul Creştin-Democrat (CDA)
	Jan Peter Balkenende
	41
	26.5

	Partidul Laburist (PvdA)
	Wouter Bos
	32
	21.2

	Partidul Socialist (SP)
	Jan Marijnissen
	26
	16.6

	Partidul pentru Libertate şi Democraţie (VVD)
	Mark Rutte
	22
	14.6

	Partidul Libertăţii (PvdV)
	Geert Wilders
	9
	5.9

	Stânga Verde (GL)
	Femke Halsema
	7
	4.6

	Uniunea Creştină (CU)
	André Rouvoet
	6
	4.0

	Democraţii 66 (D66)
	Alexander Pechtold
	3
	2.0

	Partidul pentru Animale (PvdD)
	Marianne Thieme
	2
	1.8

	Partidul Politic Reformat (SGP)
	Bas van der Vlies
	2
	1.6

	Total 
	150
	



În urma desfăşurării alegerilor, partidul actualului prim ministru Jan Peter Balkenende a câştigat alegerile legislative obţinând 41 de mandate din cele 150 ale Camerei Inferioare a Parlamentului olandez.


Partidul Muncii, aflat în opoziţie, condus de Wouter Bos, a obţinut doar 32 de mandate, cu 10 mai puţine decât cele deţinute anterior.


Partidul Socialist a înregistrat o creştere deosebită, deţinând în prezent 26 de mandate, cu 17 mai mult decât în 2003.


Primul ministru Jan Peter Balkenende a declarat, imediat după anunţarea rezultatelor, că acestea sunt complicate. El a mai menţionat că partidul său a câştigat alegerile ceea ce a însemnat că eforturile economice au fost recompensate de electorat şi că se va putea continua acest tip de politică eficientă şi dinamică.


Politica de privatizare a sistemului de sănătate, a transporturilor şi energiei, reducerea indemnizaţiei de şomaj cu o treime, a ajutoarelor de pensionare anticipată şi scăderea numărului persoanelor aflate în concediu de boală au fost considerate măsuri dureroase, dar necesare redinamizării şi “sănătăţii” economiei olandeze.


Primul ministru a reafirmat că disciplina şi respectul sunt valorile care ar putea constitui “poduri” între diferitele grupuri sociale, ceea ce ar contribui la progresul societăţii olandeze.

Analiştii au apreciat că primul ministru olandez, în vârstă de 50 de ani, a avut priceperea de a guverna anterior împreună cu partide politice populiste. În prezent, Jan Peter Balkenende a declarat că va fi o plăcere să guverneze împreună cu partide politice echilibrate. Conform sondajelor, electoratul olandez a avut încredere în politica dusă de primul ministru, considerat un protestant onest, eficient, calm. Istoria politică olandeză a demonstrat, de altfel, că, după 1973, în Olanda primii-miniştri care au candidat pentru un nou mandat au fost realeşi
.


Marele învins al acestor alegeri a fost Wouter Bos, liderul Partidului Muncii. Poziţia faţă de pensionari, susţinerea statului intervenţionist, promovarea creşterii impozitelor pentru cei bogaţi fiind considerate mult prea la stânga faţă de identitatea social-democrată.


Voturile electoratului de stânga au fost acordate Partidului Socialist condus de Jan Marijnissen care a declarat că acestea au pus în evidenţă dorinţa electoratului de a avea un guvern “mai social şi mai uman”.


Considerat un partid antiliberal şi antieuropean, Partidul Socialist a criticat politica fostului guvern şi a Partidului Muncii, apreciat ca prea liberal.


Analiştii au pus în evidenţă faptul că, s-a realizat o echilibrare a forţelor politice, dar că alegerile au pus în evidenţă şi glisarea spre extreme.

În acest context, supravieţuirea creştin democraţilor va depinde, date fiind rezultatele atât de strânse, de găsirea unui partener de coaliţie. 

Formaţiunea creştin-democrată a primului-ministru Jan Peter Balkenende a reuşit să piardă doar 3 mandate, păstrând astfel 41 din cele 150. Însă, potenţialii săi aliaţi, atât cei de dreapta, cât şi cei de stânga, au pierdut mult mai multe mandate.

Partidul liberal (VVD), care a fost partener de coaliţie cu creştin-democraţii, a pierdut 6 mandate, rămânând cu 22.

Electoratul a penalizat, de asemenea, Partidul Muncii, prima formaţiune din opoziţie, pentru a cărui lider, Wouter Bos a fost o înfrângere personală. Partidul său a reuşit să păstreze 32 de mandate din cele 42.

Ceilalţi câştigători ai acestor alegeri, care au confirmat marea fragmentare a peisajului politic, sunt două formaţiuni situate la extreme: Partidul Socialist (SP), formaţiune antiliberală de stânga, a obţinut 26 de mandate (de la 9 deţinute anterior). Născută din stânga maoïstă a anilor `70, această formaţiune politică a jucat un rol important în referendumul privind votarea Constituţiei europene, pe care Partidul Socialist nu a susţinut-o, pledând pentru o ţară “mai umană, mai reală, mai solidară”. O parte din succesul său s-a bazat pe opoziţia sa faţă de “Europa de Bruxelles” care, în ochii săi, reprezenta ultraliberalismul şi o ameninţare pentru politica socială olandeză.

Jan Marijnissen, liderul partidului a făcut proba unei incontestabile charisme, câştigând de partea lui atât electoratul tradiţional al Partidului Muncii cât şi al partidului populist al lui Pim Fortuyn.  Datele oficiale au arătat că 25% din electoratul Partidului Socialist provine din stânga tradiţionalistă, 15% din câmpul populist.

Un fenomen asemănător s-a produs la dreapta eşichierului politic. Fondatorul noului Partid pentru Libertate, deputatul Gaart Wilders, care a repus în discuţie teme sensibile avansate de Pim Fortuyn, în 2002, a captat electoratul fidel al partidului. Cu sloganurile sale (“mai puţin impozit, mai puţin islam, mai mult respect”), G. Wilders a atras 600 000 de alegători pentru care imigraţia musulmană este o problemă. Focalizarea pe această problemă se traduce, totuşi, pentru mulţi, într-o “gravă boală” şi o condamnare a opţiunilor multiculturale, aşa cum s-a întâmplat şi cu ortodoxismul în anii `90.

La anunţarea rezultatelor, fostul vice-prim ministru, Gerrit Zalm, a descris “o dreaptă fragmentată şi o stângă extraordinar de fragmentată”. Alte 2 formaţiuni, foarte diferite, Uniunea Creştină, un partid calvinist preocupat de problemele sociale şi Partidul pentru Animale, beneficiind de fărâmiţarea electoratului, au câştigat 6, respectiv 2 mandate.

Tom de Graaf, vechi lider al partidului reformator D66, care a rămas doar cu 3 mandate, a deplâns calitatea campaniei, care nu a scos în faţă problemele de fond şi care a făcut apel la “emoţii, amuzament şi infantilitate”. 

Alţi analişti au observat că, în urma alegerilor, scena politică olandeză a devenit mult mai echilibrată, cele două blocuri politice de stânga şi de dreapta fiind aproape egale. În acest context, partidele de centru vor avea un rol important.

Configuraţia politică actuală  reflectă schimbările ce au avut loc la nivelul electoratului olandez. Tendinţa “dezideologizării” temelor electorale a dus la apropierea tendinţelor politice. La aceasta s-a adăugat campania electorală considerată superficială, insuficient de informativă, lipsind discuţiile de fond referitoare la integrarea europeană. Mulţi analişti au observat că politicul şi media au cooperat pentru a înăbuşi orice dezbatere profundă, reducându-se la “sloganuri rapide”
.

Formarea unei majorităţi pare a fi o încercare foarte grea pentru Jan Peter Balkenende, analiştii afirmând că, teoretic, ar fi posibile peste 20 de variante de coaliţii.

Conform Constituţiei, primul ministru Jan Peter Balkenende va prezenta demisia guvernului actual reginei Olandei. Aceasta va desemna persoana care va purta negocierile în vederea formării guvernului. În mod tradiţional, liderul formaţiunii politice care a câştigat alegerile este cel care va forma guvernul. Negocierile se anunţă lungi şi dificile, pot dura chiar luni de zile. Coaliţia guvernamentală va avea nevoie de o majoritate parlamentară doar în Camera inferioară (73 de voturi).


Cea mai probabilă este coaliţia formată din Apelul Creştin Democrat şi Partidul Muncii, la care ar putea participa şi o a treia formaţiune politică. Analiştii au apreciat că este posibilă orice alianţă a trei partide mari (the big three), realizată de trei ori în istoria politică olandeză. O coaliţiei mai mare (big for) ar putea deveni mai greu de gestionat, iar o coaliţie de 5 partide (cum a fost în 1971 şi 1973) ar fi ineficientă în contextul actual
.


Coaliţiile de dreapta nu sunt preferate, având în vedere situaţiile delicate ale imigranţilor, aşa cum coaliţiile de stânga nu ar duce decât la o majoritate foarte fragilă. 

Un factor important care complică negocierile este legat de alegerile locale şi alegerile indirecte pentru Senat care se vor desfăşura în martie 2007. În acest context, coaliţia guvernamentală ar trebui să fie consolidată şi în prima cameră a Parlamentului. În acest scop, este de aşteptat ca noul guvern să ducă o politică echilibrată, mai socială, decât în perioada precedentă.

Rezultatele alegerilor legislative au fost, de fapt, expresia preferinţelor pentru compoziţia şi orientarea viitorului guvern, de care viitorul prim ministru va trebui să ţină cont.

